Informatīvais ziņojums
[bookmark: _Hlk82519853]par Eiropas Savienības Konkurētspējas ministru padomes 2026. gada 24. septembra sanāksmē izskatāmajiem jautājumiem

[bookmark: _Hlk191286439]2026. gada 24. septembrī Briselē (Beļģijā) notiks Eiropas Savienības (ES) Konkurētspējas ministru padomes sanāksme (turpmāk – COMPET), kurā tiks apspriesti iekšējā tirgus un rūpniecības jautājumi. 
Sanāksmes laikā ministri diskutēs par priekšlikumu Eiropas Mikroshēmu akta 2.0 (European Chips Act 2.0[footnoteRef:2]) regulai, īpašu uzmanību pievēršot Eiropas pusvadītāju nozares konkurētspējas stiprināšanai. Tāpat paredzēta viedokļu apmaiņa par uzņēmumu apvienošanās kontroles pamatnostādņu pārskatīšanu. [2:  https://eur-lex.europa.eu/legal-content/EN/TXT/?uri=celex:52026PC0504] 

Citu jautājumu ietvaros Prezidentūra informēs par aktuālajiem likumdošanas priekšlikumiem, tostarp par Industriālās attīstības paātrināšanas aktu (Industrial Accelerator Act[footnoteRef:3]), priekšlikumu par 28. režīmu uzņēmējdarbības tiesībās (EU Inc.[footnoteRef:4]), kā arī par Eiropas Konkurētspējas fonda izveidi. [3:  https://eur-lex.europa.eu/legal-content/EN/TXT/?uri=celex:52026PC0100]  [4:  https://eur-lex.europa.eu/legal-content/EN/TXT/?uri=celex:52026PC0321] 


1) Regula par Eiropas Mikroshēmu aktu 2.0 (Regulation on a European Chips Act 2.0)
· Politikas debates
Reaģējot uz strukturālajām nelīdzsvarotībām pasaules pusvadītāju piegādes un pieprasījuma tirgū, Eiropas Savienība 2023. gada septembrī pieņēma Eiropas Mikroshēmu aktu (European Chips Act). Tas bija pirmais koordinētais ES mēroga pasākums kritisko ievainojamību mazināšanai pusvadītāju piegādes ķēdēs. Akta īstenošana veicināja vairāk nekā 53 miljardu eiro publisko un privāto investīciju piesaisti pusvadītāju ražošanā, kā arī ļāva izveidot piecas modernākās pilotražošanas līnijas un ES mēroga nacionālo kompetences centru tīklu.
Neraugoties uz sasniegto progresu, ES joprojām ir būtiski atkarīga no trešajām valstīm vairākos stratēģiskos pusvadītāju vērtību ķēdes posmos. Piemēram, 2025. gadā ES pusvadītāju patēriņš sasniedza 41,1 miljardu eiro jeb 10,5 % no pasaules piegādēm, tomēr lielākā daļa ražošanas kapacitātes joprojām atrodas ārpus Eiropas. Vienlaikus mākslīgā intelekta straujā attīstība ir būtiski palielinājusi pieprasījumu pēc pusvadītājiem, radot jaunus izaicinājumus, kas nebija pilnībā paredzami pirmā Mikroshēmu akta pieņemšanas laikā.
Nepieciešamību turpināt rīcību šajā jomā ir uzsvēruši vairāki avoti. Mario Dragi ziņojumā par Eiropas konkurētspēju[footnoteRef:5] tika rekomendēts būtiski palielināt investīcijas pusvadītāju nozarē un veidot koordinētāku ES pieeju tehnoloģiskās suverenitātes stiprināšanai un stratēģisko atkarību mazināšanai. Savukārt Eiropas Revīzijas palāta 2025. gada ziņojumā[footnoteRef:6] aicināja noteikt skaidrus, reālistiskus un termiņos ierobežotus mērķus, ņemot vērā ES pusvadītāju nozares attīstības pakāpi un rūpniecības vajadzības. [5:  https://commission.europa.eu/document/download/97e481fd-2dc3-412d-be4c-f152a8232961_en?filename=The%20future%20of%20European%20competitiveness%20_%20A%20competitiveness%20strategy%20for%20Europe.pdf]  [6:  https://www.eca.europa.eu/lv/publications/AAR-2025] 

Ņemot vērā minētos izaicinājumus, Eiropas Komisija 2026. gada 3. jūnijā nāca klajā ar priekšlikumu Eiropas Mikroshēmu aktam 2.0,kas ir daļa no plašākas Eiropas tehnoloģiskās suverenitātes pakotnes[footnoteRef:7]. Priekšlikuma mērķis ir stiprināt Eiropas tehnoloģisko suverenitāti, novērst atlikušās ievainojamības pusvadītāju vērtību ķēdē un nodrošināt drošu un noturīgu pusvadītāju piegādi Eiropas ekonomikai. [7:  http://digital-strategy.ec.europa.eu/lv/policies/eu-tech-sovereignty] 

Mikroshēmu akts 2.0 ir cieši saistīts ar citām tehnoloģiju politikas iniciatīvām, tostarp Mākoņdatošanas un mākslīgā intelekta attīstības aktu (Cloud and AI Development Act[footnoteRef:8]), Stratēģisko digitalizācijas un mākslīgā intelekta ceļvedi enerģētikā[footnoteRef:9] un ES atvērtā pirmkoda stratēģiju[footnoteRef:10]. Tas paredz veicināt tādu pusvadītāju ražošanas apjomu ES, kas spētu atbalstīt Eiropas tehnoloģisko suverenitāti. [8:  https://digital-strategy.ec.europa.eu/lv/library/proposal-cloud-and-ai-development-act-cada]  [9:  https://digital-strategy.ec.europa.eu/lv/policies/digitalisation-energy]  [10:  https://digital-strategy.ec.europa.eu/lv/policies/open-source-strategy] 

Priekšlikumam ir divi galvenie mērķi:
· stiprināt Eiropas pusvadītāju nozares konkurētspēju un veidot noturīgu ES pusvadītāju vērtību ķēdi;
· uzlabot ES gatavību krīzēm un nodrošināt piegāžu drošību.
Salīdzinājumā ar pirmo Mikroshēmu aktu, kas galvenokārt koncentrējās uz piedāvājuma pusi, Mikroshēmu akts 2.0 lielāku uzmanību pievērš pieprasījuma veicināšanai un Eiropā izstrādāto tehnoloģiju ieviešanas paātrināšanai tirgū. Nozares skatījumā tieši vietējais pieprasījums ir viens no galvenajiem priekšnoteikumiem turpmākām investīcijām pusvadītāju ražošanā ES.
Tāpat kā sākotnējais regulējums, arī Mikroshēmu akts 2.0 balstās uz trim pīlāriem.
Pirmais pīlārs paredz stiprināt Eiropas inovāciju ekosistēmu pusvadītāju projektēšanā, izstrādē, prototipēšanā un pirmreizējā rūpnieciskajā ieviešanā. Šim nolūkam ierosināts attīstīt iniciatīvu „Chips for Europe Initiative 2.0”, veicinot inovāciju iepirkumus, pieprasījuma forumus, pieprasījuma paātrinātājus un lielo tehnoloģisko izaicinājumu programmas.
Otrais pīlārs vērsts uz stratēģisko atkarību mazināšanu, veicinot investīcijas ražošanas jaudās un piegādes ķēžu noturībā. Priekšlikumā īpaša prioritāte paredzēta progresīvu pusvadītāju un mākslīgā intelekta mikroshēmu ražošanas projektiem. Stratēģiskajiem projektiem paredzēts noteikt paātrinātu atļauju izsniegšanas procesu, kas nepārsniedz 12 mēnešus.
Trešais pīlārs paredz stiprināt ES spēju savlaicīgi identificēt, uzraudzīt un koordinēti reaģēt uz traucējumiem pusvadītāju piegādes ķēdēs. Papildus jau esošajiem uzraudzības un risku mazināšanas instrumentiem Komisija ierosina izveidot uzņēmumu sadarbības platformu pusvadītāju piegādes ķēdēm (Business-to-Business Semiconductor Supply Chain Platform), kas brīvprātīgas līdzdalības ceļā palīdzētu uzņēmumiem identificēt riskus un savlaicīgi mazināt piegādes ķēžu ievainojamības.
Saskaņā ar iniciatīvu "Viena Eiropa, viens tirgus" (One Europe, One Market Roadmap) politisko vienošanos par Mikroshēmu aktu 2.0 plānots panākt līdz 2027. gada otrajam ceturksnim.
Šajā kontekstā dalībvalstīm uzdoti diskusiju jautājumi:
1. Kā Eiropas Mikroshēmu akta 2.0 ietvaros nodrošināt optimālu līdzsvaru starp tehnoloģiskās suverenitātes stiprināšanu, ekonomiskās konkurētspējas veicināšanu un starptautisko sadarbību pusvadītāju ekosistēmas attīstībā?
2. Kurās pusvadītāju tehnoloģiju jomās un vērtību ķēdes posmos Eiropai būtu jākoncentrē savi centieni, lai sasniegtu globālu līderpozīciju, stiprinātu noturību un mazinātu stratēģiskās atkarības?
Latvijas nostāja: 
Latvijas nostāja ir izklāstīta Ekonomikas ministrijas nacionālajā pozīcijā Nr. 1 “Par priekšlikumu Eiropas Parlamenta un Padomes regulai par pasākumu satvaru Eiropas Savienības pusvadītāju ekosistēmas stiprināšanai un ar ko atceļ Regulu (ES) 2023/1781 (Mikroshēmu akts 2.0)”, kas apstiprināta 2026. gada 28. jūlija MK sēdē.
(1) Latvijas ieskatā tehnoloģiskajai suverenitātei jābalstās uz ES iekšējo spēju attīstīšanu, kritisko atkarību mazināšanu un uzticamām, diversificētām piegādes ķēdēm. Mikroshēmu aktam 2.0 ir vienlaikus jāstiprina Eiropas konkurētspēja, veicinot pētniecības projektu komercializāciju, privātās investīcijas, MVU un jaunuzņēmumu izaugsmi, kā arī pieprasījumu pēc Eiropā izstrādātām tehnoloģijām. Vienlaikus jānodrošina intelektuālā īpašuma, kiberdrošības un stratēģiski nozīmīgu tehnoloģiju aizsardzība.
(2) Latvija uzskata, ka Eiropai jātiecas uz līderību tajās zināšanu ietilpīgajās jomās, kurās tai jau ir priekšrocības, tostarp mikroshēmu projektēšanā, fotonikā, progresīvajā iepakošanā, specializētās iekārtās, materiālos un augstas pievienotās vērtības mikroelektronikā. Noturība jāstiprina visā vērtību ķēdē no pētniecības, projektēšanas un prototipēšanas līdz ražošanai, testēšanai, validācijai un sistēmu integrācijai. Papildus jāmazina ievainojamība moderno mikroshēmu ražošanā, kritisko materiālu un iekārtu piegādēs, kā arī jāsaglabā pietiekama mikroshēmu pieejamība stratēģiskajām nozarēm. Atbalstam nevajadzētu koncentrēties tikai uz lielām ražotnēm, katrai dalībvalstij jābūt iespējai sniegt ieguldījumu atbilstoši tās kompetencēm un salīdzinošajām priekšrocībām.

2) Apvienošanās kontroles pamatnostādņu pārskatīšana (Review of merger control guidelines)
· Viedokļu apmaiņa
Konkurence ir viens no galvenajiem konkurētspējas, inovāciju, produktivitātes pieauguma un patērētāju labklājības virzītājspēkiem. ES konkurences noteikumi kopš vienotā tirgus izveides ir veidojuši tā pamatu un kalpo par Eiropas Komisijas lēmumu pieņemšanas sistēmu uzņēmumu apvienošanās (merger control) izvērtēšanā. Efektīva konkurences politika veicina zemākas cenas, plašākas izvēles iespējas patērētājiem un stimulē uzņēmumus ieguldīt inovācijās.
Vienlaikus uzņēmumu izaugsme un spēja sasniegt lielāku mērogu var palīdzēt Eiropas uzņēmumiem veiksmīgāk konkurēt pasaules tirgos. Apvienošanās rezultātā uzņēmumi var samazināt izmaksas, efektīvāk izmantot resursus un sniegt ieguvumus patērētājiem. Tomēr uzņēmumu mēroga palielināšana pati par sevi nevar būt mērķis, ja tā notiek uz efektīvas konkurences rēķina, jo tas var negatīvi ietekmēt gan patērētājus, gan ES ekonomiku kopumā.
Kopš spēkā esošās ES Apvienošanās regulas pieņemšanas[footnoteRef:11] 2004. gadā Eiropas Komisija ir piemērojusi pamatnostādnes horizontālo koncentrāciju novērtēšanai (2004) un ne-horizontālo koncentrāciju novērtēšanai (2008). Komisijas 2025. gadā veiktā publiskā konsultācija parādīja, ka esošās pamatnostādnes kopumā tiek vērtētas pozitīvi, taču būtu lietderīgi tās aktualizēt, ņemot vērā izmaiņas pasaules ekonomikā un tirgu attīstībā. [11:  https://eur-lex.europa.eu/legal-content/lv/ALL/?uri=CELEX%3A32004R0139] 

Šajā kontekstā Eiropas Komisija 2026. gada 30. aprīlī publicēja sabiedriskajai apspriešanai atjauninātu projektu pamatnostādnēm par apvienošanās darījumu novērtēšanu saskaņā ar ES Apvienošanās regulu[footnoteRef:12]. Projekts balstās gan uz ES Tiesas judikatūru, gan Komisijas uzkrāto lēmumu pieņemšanas pieredzi. [12:  https://latvia.representation.ec.europa.eu/jaunumi-un-pasakumi/jaunumi/komisija-aicina-sniegt-atsauksmes-par-es-apvienosanas-pamatnostadnu-parskatisanu-2025-05-08_lv] 

Atjauninātās pamatnostādnes uzsver, ka apvienošanās kontrole atbalsta plašākus ES politikas mērķus, tostarp vienotā tirgus konkurētspēju un noturību. Tajās lielāka uzmanība pievērsta konkurenci veicinošām uzņēmumu izaugsmes iespējām ("pro-competitive scale-ups"), kas var stiprināt Eiropas uzņēmumu globālo konkurētspēju, kā arī ieguvumiem noturības un ilgtspējas jomā.
Salīdzinājumā ar iepriekšējo regulējumu būtiski paplašināta inovāciju, investīciju un dinamiskās konkurences lomas analīze. Pamatnostādnēs ieviesti arī jauni jēdzieni, tostarp "inovāciju vairogs" (innovation shield) un dinamiskās efektivitātes, kas raksturo apvienošanās rezultātā radušos spēju vai motivāciju vairāk ieguldīt inovācijās un attīstībā.
Tāpat projektā iekļautas jaunas sadaļas par:
· pierādījumu novērtēšanu;
· dinamisko konkurences potenciālu;
· tīkla efektiem;
· portfeļa efektiem;
· dominējošā stāvokļa nostiprināšanās riskiem;
· koordinētās rīcības (coordinated effects) izvērtēšanu.
Komisija vienlaikus uzsver, ka apvienošanās darījumi nebūtu jāapstiprina gadījumos, kad tie, visticamāk, izraisītu cenu pieaugumu, pakalpojumu kvalitātes pasliktināšanos vai inovāciju samazināšanos, ja šādu negatīvu ietekmi neatsver pietiekami efektivitātes ieguvumi.
Pamatnostādņu pārskatīšanas mērķis ir nodrošināt uzņēmumiem lielāku skaidrību par to, kādi apvienošanās darījumi var veicināt inovāciju, konkurētspēju un ekonomikas izaugsmi, vienlaikus saglabājot efektīvu konkurenci un aizsargājot patērētāju intereses.
Ņemot vērā iepriekš minēto Īrijas prezidentūra aicina ministrus pārdomāt šādus jautājumus:
1. Vai Komisijas izstrādātais atjaunināto apvienošanās kontroles pamatnostādņu projekts nodrošina pietiekamu skaidrību, lai veicinātu uzņēmumu un investīciju lēmumus, kas stiprina konkurētspēju un sekmē inovāciju un izaugsmi vienotajā tirgū?
2. Vai ierosinātās pamatnostādnes nodrošina pienācīgu līdzsvaru starp uzņēmumu konsolidācijas veicināšanu konkurētspējas stiprināšanai un efektīvas konkurences saglabāšanu vienotajā tirgū?
Latvijas nostāja: 
Latvijas nostāja ir izklāstīta  Ekonomikas ministrijas nacionālajā pozīcijā Nr. 1 “Apvienošanās kontroles vadlīniju pārskatīšana”, kas iesniegta apstiprināšanai MK kopā ar šo informatīvo ziņojumu. 
(1)	EK atjaunināto Apvienošanās vadlīniju projekts daļēji nodrošina pietiekamu skaidrību, lai veicinātu uzņēmējdarbības un investīciju lēmumus, kas uzlabo konkurētspēju un stimulē inovācijas un izaugsmi iekšējā tirgū, tomēr nepieciešama lielāka skaidrība vairākos aspektos.
Latvija atbalsta EK iniciatīvu modernizēt Apvienošanās vadlīnijas, lai tās labāk atspoguļotu mūsdienu tirgus realitāti, tostarp digitalizāciju, inovāciju un dinamisko konkurenci.
Tomēr Latvija uzskata, ka, paplašinot apvienošanās izvērtējumā ņemamo faktoru loku, ir būtiski saglabāt skaidrus un praktiski piemērojamus pierādīšanas kritērijus. Īpaša skaidrība nepieciešama attiecībā uz dinamiskajiem efektiem un efektivitātes ieguvumiem, kas saistīti ar nākotnes investīcijām, inovācijām un citiem grūtāk izmērāmiem ieguvumiem. Jo īpaši svarīgi ir nodrošināt skaidru pierādīšanas pienākuma sadalījumu, ticamu pierādījumu prasības un lielāku noteiktību par to, kā tiks vērtēti un pārbaudīti prognozētie nākotnes ieguvumi.
Līdz ar to Latvijas ieskatā Apvienošanās vadlīniju projekts virzās pareizajā virzienā konkurētspējas, inovāciju un izaugsmes aspektu integrēšanā, taču noteiktos jautājumos vēl nepieciešama lielāka skaidrība un paredzamība, lai uzņēmumi un investori varētu paļauties uz konsekventu un saprotamu regulējuma piemērošanu.
(2) Līdzsvars starp atvērtību apvienošanām, kas palielina uzņēmumu mērogu, un efektīvas konkurences aizsardzību ir būtisks, un tas jāsaglabā, neatsakoties no konkurences aizsardzības pamatprincipiem.
Latvija atbalsta elastīgu un uz pierādījumiem balstītu apvienošanās izvērtēšanu, kurā tiek ņemti vērā ne tikai tradicionālie strukturālie rādītāji, bet arī plašāks konkurences parametru loks, tostarp inovācija, investīcijas un tirgus dinamika. Vienlaikus Latvijas ieskatā apvienošanās kontroles pamatmērķim ir jāpaliek efektīvas konkurences aizsardzībai, un apvienošanās izvērtējumam jābalstās konkrētās lietas apstākļos, ekonomiskajā analīzē un pietiekami ticamos pierādījumos.
Latvija neiebilst pret to, ka tiek ņemti vērā mēroga ekonomijas, konkurētspējas vai citi potenciāli ieguvumi, taču uzskata, ka tiem jābūt tieši saistītiem ar konkrētās apvienošanās ietekmi uz konkurenci un pienācīgi pierādītiem. Latvijas ieskatā apvienošanās kontrolei nevajadzētu kļūt par rūpniecības politikas instrumentu, un nepieciešamība veidot globāli konkurētspējīgus “Eiropas čempionus” pati par sevi nevar attaisnot būtisku konkurences vājināšanos.
Līdz ar to Latvija uzsver, ka konkrētu un ticami identificētu konkurences kaitējumu nevajadzētu kompensēt ar hipotētiskiem vai grūti pārbaudāmiem nākotnes ieguvumiem. Tādēļ efektivitātes ieguvumiem jābūt pārbaudāmiem, ar apvienošanos tieši saistītiem un tādiem, kas sniedz reālu labumu patērētājiem.

3) Citi jautājumi
a) Pašreizējie tiesību aktu priekšlikumi (publiskā apspriešana saskaņā ar Līguma par Eiropas Savienību 16. panta 8. punktu)
· Prezidentūras sniegta informācija
Sanāksmē Īrijas prezidentūra sniegs informāciju par virzību ar aktuālajiem tiesību aktu priekšlikumiem:
i) Regula par rūpnieciskās kapacitātes attīstības paātrināšanu un dekarbonizāciju stratēģiskajos sektoros (Rūpniecības paātrināšanas akts) - Regulation on establishing a framework of measures for the acceleration of industrial capacity and decarbonisation in strategic sectors (Industrial Accelerator Act);
Nacionālā pozīcija Nr. 1 “Par priekšlikumu Eiropas Parlamenta un Padomes regulai, ar ko izveido pasākumu satvaru rūpnieciskās kapacitātes attīstības paātrināšanai un dekarbonizācijai stratēģiskajos sektoros un groza Regulas (ES) 2018/1724, (ES) 2024/1735 un (ES) 2024/3110”, apstiprināta 2026. gada 19. maijā MK sēdē.
ii) 	Regula par priekšlikumu Eiropas Parlamenta un Padomes regulai par 28. režīma korporatīvo tiesisko regulējumu - EU Inc.- Regulation on 28th regime for company law (EU Inc.)
Nacionāla pozīcija Nr. 1 “Par priekšlikumu Eiropas Parlamenta un Padomes regulai par 28. režīma korporatīvo tiesisko regulējumu - EU Inc.”, apstiprināta 2026. gada 30. jūnija MK sēdē un 2026. gada 21. augusta SELK sēdē.
iii)  Priekšlikums regulai par Eiropas Konkurētspējas fonda izveidi - Regulation on establishing the European Competitiveness Fund
Nacionālā pozīcija Nr. 1 “Par priekšlikumu Eiropas Parlamenta un Padomes regulai par Eiropas konkurētspējas fonda izveidi, tostarp īpašās programmas aizsardzības pētniecības un inovācijas darbībām, ar ko atceļ regulas (ES) 2021/522, (ES) 2021/694, (ES) 2021/697, (ES) 2021/783 un groza regulas (ES) 2021/696, (ES) 2023/588”, apstiprināta 2025. gada 23. septembra MK sēdē un 2025. gada 26. septembra SELK sēdē.
Latvijas nostāja:
Latvija pieņem zināšanai prezidentūras sniegto informāciju.

b) Aicinājums uz elastīgāku ES de minimis atbalsta sistēmu (Call for a More Responsive EU De Minimis Aid Framework)
· Latvijas delegācijas sniegta informācija
Eiropas Savienībā de minimis atbalsta regulējums nodrošina iespēju dalībvalstīm sniegt valsts atbalstu uzņēmumiem bez atsevišķas iepriekšējas saskaņošanas ar Eiropas Komisiju. De minimis atbalsts ir valsts atbalsta instruments, kas ļauj operatīvi reaģēt uz uzņēmumu vajadzībām, vienlaikus samazinot administratīvo slogu valsts pārvaldei un atbalsta saņēmējiem.  De minimis atbalsts bieži vien ir vienīgais pieejamais instruments atbalsta pasākumiem, kuriem nav iespējams piemērot citas valsts atbalsta regulas vai pamatnostādnes — piemēram, atbalstam nomas maksai vai nodokļu atvieglojumiem/samazinājumiem, kurus minētie regulējumi neparedz. 
Saskaņā ar spēkā esošo Eiropas Savienības regulējumu maksimālais de minimis atbalsta apmērs vienam vienotam uzņēmumam ir 300 000 euro jebkurā trīs gadu periodā vispārējās uzņēmējdarbības nozarēs, 50 000 euro jebkurā trīs gadu periodā primārās lauksaimniecības produktu ražošanas nozarē un 40 000 euro trīs fiskālo gadu periodā zvejniecības un akvakultūras nozarē. De minimis atbalsta robežlielumi Eiropas Savienībā ir pārskatīti, ņemot vērā ekonomiskās situācijas izmaiņas un regulējuma piemērošanas pieredzi. Pašreizējie robežlielumi vairs pilnībā neatbilst ekonomiskajai realitātei. Vispārējais de minimis limits 200 000 euro apmērā netika pārskatīts 17 gadus — no 2007. līdz 2023. gadam — un tikai 2023. gadā tika paaugstināts līdz 300 000 euro.
De minimis regulējums paredz vienotu nominālu robežlielumu visām Eiropas Savienības dalībvalstīm neatkarīgi no to ekonomikas mēroga, izmaksu struktūras un tirgus apstākļiem. Vienlaikus Regulas Nr. 2023/2831 15. apsvērumā ir atzīts, ka dalībvalstu ekonomiskie apstākļi var būt atšķirīgi. Tādēļ vienāds nominālais robežlielums ne vienmēr nodrošina vienādu ekonomisko efektu dažādās dalībvalstīs. Mazākās un perifērās ekonomikās investīciju izmaksu dinamika un uzņēmumu finansēšanas vajadzības var atšķirties no Eiropas Savienības vidējiem rādītājiem, kas ietekmē de minimis atbalsta faktiskās vērtības saglabāšanos laika gaitā.
Latvija aicina ES līmenī sākt mērķētu de minimis regulējuma pārskatīšanu, tostarp izvērtēt vispārējā sliekšņa paaugstināšanu līdz 1 000 000 euro vienam vienotam uzņēmumam trīs gadu periodā, kā arī attiecīgi pārskatīt lauksaimniecības un zvejniecības nozares robežlielumus.
Priekšlikums nav par automātisku budžeta izdevumu palielināšanu. Robežlielumu celšana nerada pienākumu dalībvalstīm piešķirt vairāk atbalsta, bet dod iespēju elastīgāk un efektīvāk izmantot esošos un nākotnes instrumentus. Tiek piedāvāta līdzsvarota pieeja — lielāku elastību sasaistīt ar centralizētu un pārbaudāmu de minimis uzskaites sistēmu. 
Priekšlikuma mērķis ir panākt, lai de minimis regulējums kļūtu par mūsdienu ekonomikai atbilstošu instrumentu — tādu, kas palīdz uzņēmumiem investēt, augt, ieviest inovācijas un stiprināt Eiropas konkurētspēju, vienlaikus saglabājot skaidru kontroli un samērīgu administratīvo slogu.
Latvijas nostāja: 
Latvijas nostāja ir izklāstīta Ekonomikas ministrijas nacionālajā pozīcijā Nr. 1 “Par Eiropas Savienības de minimis atbalsta regulējumā noteikto robežlielumu atbilstību pašreizējai ekonomiskajai situācijai”, kas apstiprināta 2026. gada 15. septembra MK sēdē.

c) Par Eiropas rīcības plāna izstrādi sadzīves tehnikas nozarei (Towards an European Action Plan for the Household Appliances Sector)
· Francijas, Vācijas, Itālijas un Polijas delegācijas sniegta informācija
Francija, Vācija, Itālija un Polija aicina Eiropas Komisiju izstrādāt īpašu Eiropas rīcības plānu sadzīves tehnikas nozarei, uzskatot to par stratēģiski svarīgu ES rūpniecības ekosistēmu. Dokumentā uzsvērts, ka nozare saskaras ar pieaugošu konkurenci no Āzijas ražotājiem, augstām enerģijas izmaksām un ražošanas jaudu samazināšanos Eiropā. Tādēļ tiek rosināti pasākumi Eiropas ražošanas, investīciju un inovāciju stiprināšanai, administratīvā sloga mazināšanai, vienotā tirgus darbības uzlabošanai, tirgus uzraudzības pastiprināšanai, aprites ekonomikas veicināšanai un enerģijas izmaksu samazināšanai rūpniecībai.
Latvijas nostāja:
Latvija pieņem zināšanai prezidentūras sniegto informāciju.

d) Informatīvs pārskats par stratēģiskajiem projektiem Kritisko izejvielu akta ietvarā. (Strategic Projects under the Critical Raw Materials Act)
· Eiropas Komisijas sniegta informācija
Informatīvā piezīme ir veltīta Kritisko izejvielu akta (CRMA) īstenošanai un progresam stratēģiskajos projektos, kuru mērķis ir stiprināt ES apgādes drošību ar stratēģiskajām izejvielām. Eiropas Komisija informēs par līdz šim apstiprinātajiem stratēģiskajiem projektiem ES un trešajās valstīs, to devumu kritisko izejvielu ieguvē, pārstrādē un otrreizējā izmantošanā, kā arī par sasniegto progresu, veiksmes stāstiem un galvenajiem izaicinājumiem, kas joprojām kavē drošu, noturīgu un konkurētspējīgu kritisko izejvielu vērtības ķēžu attīstību Eiropā.
Latvijas nostāja:
Latvija pieņem zināšanai prezidentūras sniegto informāciju.

